TARYBOS REGLAMENTAS (EB) Nr. 171/2005
2005 m. sausio 31 d.
iš dalies keičiantis ir sustabdantis Reglamento (EB) Nr. 2193/2003, nustatančio papildomus muitus tam tikriems importuojamiems produktams, kurių kilmės šalis yra Jungtinės Amerikos Valstijos, taikymą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
Pasaulio prekybos organizacijos (PPO) Ginčų sprendimo taryba 2003 m. gegužės 7 d. leido Bendrijai imtis iki 4,043 mln. JAV dolerių vertės atsakomųjų priemonių ir papildomu 100 % ad valorem muitu apmokestinti tam tikrus Jungtinių Amerikos Valstijų kilmės produktus. Todėl Bendrija 2003 m. gruodžio 8 d. priėmė Tarybos reglamentą (EB) Nr. 2193/2003 (1), nustatantį papildomus muitus tam tikriems importuojamiems produktams, kurių kilmės šalis yra Jungtinės Amerikos Valstijos.
(2)
Laikoma, kad po to, kai buvo priimtas 2004 m. įstatymas, pavadinimu „the American Jobs Creation Act“, papildomų muitų taikymas turėtų būti sustabdytas ir vėl įsigalioti tik 2006 m. sausio 1 d. arba, atsižvelgiant į tai, kuri data yra vėlesnė, praėjus 60 dienų nuo PPO Ginčų sprendimo tarybos patvirtinimo, kad tam tikri minėto įstatymo aspektai yra nesuderinami su PPO taisyklėmis,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2193/2003 taikymas sustabdomas.
2 straipsnis
1. Reglamentas (EB) Nr. 2193/2003 vėl pradedamas taikyti nuo 2006 m. sausio 1 d. arba, atsižvelgiant į tai, kuri data yra vėlesnė, praėjus 60 dienų nuo PPO Ginčų sprendimo tarybos patvirtinimo, kad tam tikri Jungtinių Amerikos Valstijų 2004 m. įstatymo, pavadinimu „the American Jobs Creation Act“, aspektai yra nesuderinami su Jungtinių Valstijų PPO įsipareigojimais.
2. Komisija iki pirmiau nurodyto termino pabaigos Europos Sąjungos oficialiajame leidinyje paskelbia pranešimą apie minėtą patvirtinimą.
3 straipsnis
1. Reglamento (EB) Nr. 2193/2003 2 straipsnio 1 dalis pakeičiama taip:
„1. Šio reglamento priede išvardytiems Jungtinių Amerikos Valstijų kilmės produktams taikomas 14 % ad valorem muitas, kuris yra taikomas kartu su muitu, taikomu pagal Reglamentą (EEB) Nr. 2913/92.“.
2. Reglamento (EB) Nr. 2193/2003 priedas pakeičiamas šio reglamento priede pateiktu priedu.
4 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Išskyrus 3 straipsnį, jis taikomas nuo 2005 m. sausio 1 d.
3 straipsnis taikomas nuo tos dienos, kurią pagal 2 straipsnio 1 dalį vėl pradedamas taikyti Reglamentas (EB) Nr. 2193/2003.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. sausio 31 d.